הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 52, 2017-05-08 10:00

מכלוף מיקי זוהר: שלום וברכה, אני מבקש לפתוח את הדיון בוועדה לצדק חלוקתי ולשוויון חברתי.

מכלוף מיקי זוהר: אנחנו חוזרים עכשיו לעבודה רצינית ומשמעותית למען מדינת ישראל.

מכלוף מיקי זוהר: הדיון היום הוא בנושא אי היערכות המדינה להרחבת העיר קרית גת, זה דיון המשך.

מכלוף מיקי זוהר: לדעתי, זה הדיון השלישי בנושא הזה.

מכלוף מיקי זוהר: אנחנו מכירים את הנושא הזה, יודעים שישנה התקדמות משמעותית בבניית השכונה החדשה בקרית גת, כרמי גת, מדובר על כ-8,000 יחידות דיור.

מכלוף מיקי זוהר: אנחנו גם יודעים שמצד שני לעירייה יש קשיים רבים להתמודד עם משרדי הממשלה כדי באמת להביא למצב שתוקם שם שכונה טובה, תקינה, עם תשתיות ראויות לאזרחי ישראל.

מכלוף מיקי זוהר: כמובן התכנית הזאת הייתה בוסר.

מכלוף מיקי זוהר: הרי ידוע שהסכם הגג של קרית גת הוא ההסכם הראשון, אם אינני טועה, שנחתם אי פעם במדינת ישראל והוא הסכם שהיה מאוד בוסר בזמנו ונעשו שם באמת מאמצים כבירים מצד העירייה מתוך רצון אמיתי לבנות את ארץ ישראל ולבנות ולהיבנות יחד איתה ולהגדיל את כמות הדירות, לזוגות הצעירים במיוחד, ומן הסתם הפעולה הזאת היא פעולה משמעותית ויש לה השלכות כלכליות רחבות ואנחנו מצפים והעירייה מן הסתם מצפה שמדינת ישראל תעמוד לצדה בדרך החשובה שהיא רוצה לעשות על מנת לבנות עוד 8,000 יחידות דיור במדינת ישראל, שזה בימים אלה נחשב מצרך נדיר.

מכלוף מיקי זוהר: אז בתחילה אנחנו נשמע כמובן את ראש העיר עם סקירה קצרה, אם הייתה איזה שהיא התקדמות מהדיון הקודם, היכן הדברים עומדים ומה המצב הנוכחי.

מכלוף מיקי זוהר: לאחר מכן גם נשמע את משרדי הממשלה, מתוך תקווה שמשרדי הממשלה יביאו היום בשורה אמיתית.

מכלוף מיקי זוהר: אני גם בהמשך הדיון אייצר כאן הצהרה, לאחר שיחה שהייתה לי עם ראש מטה הדיור, אביגדור יצחקי, לפני דקות ספורות, טרם כניסתי לדיון.

מכלוף מיקי זוהר: אנחנו נשמע גם מה הוא רוצה לומר בעניין הזה ואני אעביר את המסר.

מכלוף מיקי זוהר: אדוני ראש העיר, בבקשה.

<אבירם דהרי: בוקר טוב לכולם, אני שמח שיש נוכחות יפה, כבוד היושב ראש, באמת אנשים מתייחסים - - -

מכלוף מיקי זוהר: זו ועדה בכנסת, בכל זאת.

<אבירם דהרי: כן, בסדר.

<אבירם דהרי: אנשי מקצוע.

<אבירם דהרי: נוכחות יפה של אנשי מקצוע, שזה הדבר החשוב בסוף.

מכלוף מיקי זוהר: נכון.

<אבירם דהרי: זה הצעד הכי גדול שאפשר לעשות ברמה של הרצינות ועכשיו רק צריך לתרגם את זה לביצוע.

<אבירם דהרי: אני רוצה להגיד שאני חושב שעדיין הממשלה בעיקרון לא הפנימה שהסכם גג הוא הסכם גג, ככתבו וכלשונו.

<אבירם דהרי: זאת אומרת עוד לפני כל השיפורים שנעשים מהסכם להסכם, אפילו בהסכם הראשון, מהרגע שחתמנו, עיריית קרית גת, עם ממשלת ישראל, לא עם משרד כזה או אחר, שצריכים להיות 84 מעונות, אז מישהו בממשלת ישראל צריך לשים כסף של 84 מעונות, 84 הרשאות לטובת הנושא הזה.

<אבירם דהרי: לא צריך שום קול קורא יותר, למה לעשות קול קורא וכל הבירוקרטיה הזאת?

<אבירם דהרי: הוחלט כבר, חתום, 84 מעונות יהיו בכרמי גת.

<אבירם דהרי: 55 כיתות גן?

<אבירם דהרי: קדימה, שימו את הכסף, לא צריך שמשרד החינוך או משרד הכלכלה או משרד הרווחה יתחיל לרוץ.

<אבירם דהרי: למשל אני בחוץ עם 2,600 היתרים שיאוכלסו בחודשים הקרובים.

<אבירם דהרי: לפי התכנית שחתומה על ידי ממשלת ישראל, אמנם שר האוצר הקודם, אבל לא חשוב, 6 בתי כנסת צריכים להיות שם.

<אבירם דהרי: אתה בא למשרד הדתות, הוא אומר לי 'אין סיכוי שתקבל אפילו אחד'.

<אבירם דהרי: לא הבנתי, כתוב פה, הוא אומר לי 'לך למי שחתם'.

<אבירם דהרי: אותו דבר עם המעונות, אותו דבר שאר מוסדות הציבור, כשההבטחה הבסיסית לתושבים, או למתיישבים החדשים בכרמי גת, זה ש'אל תדאג, עוד לפני שתגיע לגור המוסדות מוכנים'.

<אבירם דהרי: זה פשוט נוגד את ההבטחה הכי הכי הכי בסיסית, עזבו כל מיני דברים באמצע ועיכובים שאין מה לעשות, חלק מהחיים זה אתגרים ומהמורות שצריכים לדלג עליהם.

<אבירם דהרי: אנחנו מתעסקים עם משהו שאין לו תקדים במדינת ישראל.

<אבירם דהרי: במקביל לזה שאנחנו עושים מהצד ככה, מכפילים את העיר, אין לזה תקדים במדינת ישראל, אתה יכול להכפיל יישוב כפרי וכן הלאה, להכפיל עיר בשלוש-ארבע שנים, אין לזה תקדים.

<אבירם דהרי: אפשר לבנות עיר חדשה, בסדר, גם לא בטוח שזה יהיה בשלוש-ארבע שנים, אבל להכפיל עיר כשבמקביל ל-8,000, 7,600 יחידות דיור אתה עושה בתוך העיר 6,000-8,000 התחדשות עירונית, במספרים אנחנו עושים יותר מעיריית תל אביב ורמת גן ביחד התחדשות עירונית, דמיינו את המספרים האלה, קרית גת עושה יותר מתל אביב ורמת גן ביחד פינוי בינוי, הגיוני?

<אבירם דהרי: לא.

<אבירם דהרי: פעם לא היה הגיוני, היום, בואו תראו, כל ילד בן 13, כשהוא לומד לבר מצווה הוא קורא חוזה של פינוי בינוי, הוא קורא את התורה וחוזה של פינוי בינוי.

<אבירם דהרי: אם לא, הוא לא עובר, הוא לא נקרא בוגר.

<אבירם דהרי: אז יש לנו בעיות אובייקטיביות, מה שנקרא, ויש בעיות שחבל, מראש אפשר היה לדלג עליהן, ובאמת, כבוד היושב ראש לקח על עצמו את המשימה הזאת וזה אבן בוחן להסכמים הבאים, לערים הבאות.

<אבירם דהרי: לא חוכמה לחתום, בסוף בסוף בסוף הזוג הצעיר צריך להיכנס לגור.

<אבירם דהרי: שיווקים, לא מעניין אף אחד, כל הדברים האלה, בסוף צריכים לגור ואז המחירים יירדו או לא יודע מה, אבל לפחות אנשים יגורו.

<אבירם דהרי: לכן שם המשחק הוא לא רק לחתום על הסכם טוב.

<אבירם דהרי: אני רק אתן לכם דוגמה, הפער בין ההסכם הראשון שאנחנו חתמנו לבין ההסכמים האחרונים, עוד לא בדקנו את עכו, אבל אני מדבר על האחרונים, יבנה, אשקלון, הפער בכסף שמגיע לעיריית קרית גת הוא 700 מיליון שקל.

<אבירם דהרי: אתם מדמיינים?

<אבירם דהרי: אותו הסכם, רק פער של 700 מיליון שקל.

<אבירם דהרי: אני אקרא את עכו, אני לא אתפלא אם יהיה שם פער יותר גדול.

<אבירם דהרי: זה אומר שהראשונים, לא רק שאת ה-מיליארד 600 לא נותנים בזמן, מסודר, אלא גם חסר עוד 700 וגם זה בכלל לך תחפש אותם.

<אבירם דהרי: בקיצור, בשורה התחתונה, אני יכול לציין שמשרד החינוך עשה מאמצים עילאיים לצמצם את הפערים, למרות שאנחנו עדיין טוענים שמשרד החינוך צריך לקבל ממשרד האוצר את כל הכסף על כל כרמי גת ולחלק את ההרשאות כדי שנתחיל לתכנן.

<אבירם דהרי: כשאני מקבל הרשאה זה אחרי שהמתכננים תכננו וכן הלאה וכן הלאה, אז מקבלים הרשאה.

<אבירם דהרי: גם זה עבודה.

<אבירם דהרי: אם אתה לא מקבל את זה, את המקדמות האלה, אז כל עיכוב קטן זה עיכוב מיותר.

<אבירם דהרי: סוכם שיהיה, לא צריך לעשות שום בחינה, שום הכרה בצורך, כלום, זה הסכם גג.

<אבירם דהרי: אבל אני רוצה לציין לחיוב את משרד החינוך.

מכלוף מיקי זוהר: אוקיי, אנחנו נפרט עכשיו משרד משרד ואנחנו נעבור נושא נושא.

<אבירם דהרי: כעיקרון, נכון להיום, או נכון לאתמול, צומצם הפער, נכון, רם?

<רם נהרי: כן.

<אבירם דהרי: יש לנו 07, 02, גני הילדים ובתי הספר, חוץ מהמקיף, שעדיין המקיף - - -

מכלוף מיקי זוהר: משרד החינוך יקבל את חלקו בדיון והוא גם יפרט לנו.

<אבירם דהרי: בסדר.

<אבירם דהרי: מה שכן, יש לנו שלוש בעיות מרכזיות מול המשרדים האחרים, לא האוצר.

<אבירם דהרי: מעונות, לא קיבלתי הרשאה אחת.

מכלוף מיקי זוהר: משרד הכלכלה.

<אבירם דהרי: לא קיבלנו הרשאה אחת, נקודה.

<קריאה: זה הרווחה היום, עבר לרווחה, אבל יש פה נציג.

<אבירם דהרי: מה, חזר לרווחה?

<אבירם דהרי: זה היה ברווחה.

<קריאה: כן.

<קריאה: יש פה נציג.

<אבירם דהרי: ברווחה, בסדר, לא חשוב.

<אבירם דהרי: לא אכפת לנו, אין בעיה, העיקר שמישהו יביא, כי אנחנו חתמנו עם הממשלה, לא עם אף אחד אחר.

<אבירם דהרי: וגם את המשרד הזה אני לא מאשים.

מכלוף מיקי זוהר: דתות, אמרנו.

<אבירם דהרי: דתות, אין לי כלום.

<אבירם דהרי: נתיבי ישראל.

<אבירם דהרי: נתיבי ישראל זה תופעה מדהימה.

<אבירם דהרי: אני אזכיר לך, כבודו, אתם יודעים שכרמי גת, בלי מחלף אפשר היה לבנות אחרי פשרות 700 יחידות דיור בלבד מתוך ה-8,000.

<אבירם דהרי: זהו, לפי המלצה של מומחים.

<אבירם דהרי: היה רשום בתב"ע רק 700 דירות, אלא מה?

<אבירם דהרי: התחלנו לשווק, לאוצר יצא ריר מכל הכיוונים, הוא רואה וואו, אפשר לשווק פה אלפים, ביום אחד.

<אבירם דהרי: דרך אגב, אנחנו עשינו ותמ"ל קרית גת מערב, 10,000 יחידות דיור שנה וחצי.

<אבירם דהרי: אין לזה תקדים גם כן במדינת ישראל.

<אבירם דהרי: אז אנחנו עושים, אמרו 'תשמע, בוא לא יהיה מחלף ל-700, בוא נגדיל', כי השכונה הראשונה היא 1,100-1,200.

<אבירם דהרי: הלכו לוועדה המחוזית, שינו את המגבלה המקצועית, תראו באיזה מהירות משנים מגבלות מקצועיות, ל-1,100-1,200.

<קריאה: 2,600, ראש העיר.

<אבירם דהרי: חכה, כבודו, יש סדר.

<אבירם דהרי: ואז גמרנו לשווק את 07, שוב יוצא הריר, רוצים לשווק, זה כסף למדינה במאות מיליונים.

<אבירם דהרי: אומרים, 'תשמע, בוא תשווק את 02', אמרתי, 'מה, אתם נורמלים?

<אבירם דהרי: , עוד אין מחלף, אין תכנון, אין כלום', 'לא משנה, בוא נשווק'.

<אבירם דהרי: הלכו למחוזי, מעל הראש שלנו, עוד פעם הלכו לאותו איש מקצוע ושינו את המגבלה מ-1,200 ל-2,600, ואנחנו עצובים, זה טרגי קומדיה, מה שנקרא.

<אבירם דהרי: קומדיה לאנשי המקצוע וטרגי לאלה שיגורו שם.

<אבירם דהרי: עכשיו אמרנו, מה עוד אתם רוצים?

<אבירם דהרי: 4,000?

<אבירם דהרי: אתם רוצים להגדיל ל-4,000?

<אבירם דהרי: כי עכשיו שיווקו גם את השכונות הבאות.

<אבירם דהרי: כרמי גת נגמר לשיווק, אין יותר שיווק, גמרו הכול, גמרו עוד שלוש שכונות מעבר לשתיים.

מכלוף מיקי זוהר: רק אין איך להגיע לשכונות.

<אבירם דהרי: כן.

<אבירם דהרי: עכשיו, בשכונה השלישית עומדים יזמים, אנחנו רצים מהר עם הפיתוח, הם צריכים לקבל במרץ 19', כולם מתקשרים אלינו, 'מתי אני יכול לבוא?' אני אומר לו 'מרץ 19', לא 17', תבוא בעוד שנתיים', 'מה פתאום?

<אבירם דהרי: שילמתי לזה, הבטיחו לי', 'מה הבטיחו לך?

<אבירם דהרי: יש בחוזה וחוץ מזה אין מחלף'.

<אבירם דהרי: תקשיבו טוב, צריכים להיות שני מחלפים.

<אבירם דהרי: אני כבר מגיע למחלף השני, 4,000 זה המחלף השני, זאת אומרת אני לא יכול - - - מעל 2,000, רוצים להגדיל את זה.

<אבירם דהרי: אז מה עכשיו המציאו נתיבי ישראל?

<אבירם דהרי: במקום עכשיו להגדיל את הכמות מ-2,600 ל-4,000 יש להם הצעה חדשה, למה מחלף, אחי?

<אבירם דהרי: מספיק שתי כיכרות והכול יהיה בסדר.

<אבירם דהרי: הם רוצים שתי כיכרות, אמרתי, כיכרות?

<אבירם דהרי: כיכרות אני עושה ביום אחד, מה זה כיכרות?

<אבירם דהרי: מחלף, אחי, מחלף על 700, 1,200, 2,600, אבל מחלף, ריבונו של עולם.

<אבירם דהרי: לא, הם רוצים כיכר, שתי כיכרות.

<אבירם דהרי: זה, אני לא יודע אם לצחוק או לבכות.

<אבירם דהרי: זה פחות או יותר.

<אבירם דהרי: אני לא מדבר על האוצר, האוצר זה בנפרד, כמו שאמר היושב ראש, אלה נושאים אחרים.

מכלוף מיקי זוהר: תיכף נדבר גם על זה.

מכלוף מיקי זוהר: אכרם, אתה רוצה לומר כמה דברים, לפני שנעבור למשרדים?

אכרם חסון: כן, בקצרה.

אכרם חסון: קודם כל אני מברך על הדיון ואני באתי במיוחד מכמה סיבות.

אכרם חסון: קודם כל קרית גת חשובה לנו.

אכרם חסון: אני איש שתומך בפריפריה וכל הזמן טענתי שהפריפריה לא מקבלת את חלקה ואת מה שמגיע לה וקשה לי לראות צעירים עוזבים לברלין ולמקומות אחרים ועוזבים את המקומות הכי חשובים במדינת ישראל, אז כך שאני שמח ואנחנו מודים לראש העיר על העשייה הרבה.

אכרם חסון: אני גם דיברתי עם שר האוצר ואני רוצה להגיד לך, לא במקרה שהוותמ"ל וכולם עוקבים ועושים את הכול, כי בהתחדשות עירונית אתם ספינת הדגל של כל מינהל התכנון, של שר האוצר וכל מי שעוסק במלאכה ואנחנו מברכים אתכם על כך.

אכרם חסון: גם השר תומך, כל ועדות התכנון קיבלו הוראה לבוא לקראתכם, לעזור ולסייע ואנחנו נמצאים כאן כוועדה ביחד עם ידידי מיקי באמת לקדם.

אכרם חסון: זו הוועדה שקמה בזמן הנכון ובמקום הנכון כדי לשפר את המצב וכדי לעשות מה שנקרא תיקון עוול היסטורי שנעשה עם הפריפריה, במיוחד עם קרית גת.

אכרם חסון: אז אני מאחל לכם הצלחה ואני תמיד לרשותכם.

מכלוף מיקי זוהר: תודה, אכרם, דברים חשובים, תודה רבה לך.

מכלוף מיקי זוהר: אני באמת חייב לחזק את דבריך בזה שהשר כחלון תומך בפתרון, הוא ביקש לקדם פתרון.

מכלוף מיקי זוהר: אנשי לשכתו מעורבים בזה ותיכף נפרט מה שאמר אביגדור יצחקי.

מכלוף מיקי זוהר: משרד הדתות, מי נציג משרד הדתות?

מכלוף מיקי זוהר: טובה?

מכלוף מיקי זוהר: היא לא כאן?

מכלוף מיקי זוהר: משרד הדתות לא פה?

מכלוף מיקי זוהר: תבדקו אם הוא יכול לחזור חזרה, אם הוא יצא, נכנס.

מכלוף מיקי זוהר: טוב, משרד הרווחה.

<חגי פורבס: עבודה ורווחה.

מכלוף מיקי זוהר: עבודה ורווחה.

מכלוף מיקי זוהר: הילד שלי צריך ללכת למעון, איפה הוא הולך?

מכלוף מיקי זוהר: אני אמרתי כבר אין ספור פעמים ואני אחזור על זה שוב, גם אני הולך להיות תושב כרמי גת, גם אני בונה את ביתי.

מכלוף מיקי זוהר: אגב, אני צפוי להיכנס לשם בעוד שלושה-ארבעה חודשים לגור.

מכלוף מיקי זוהר: אדוני ראש העיר, עשית לי כבר מדרכה?

מכלוף מיקי זוהר: אני שואל איפה הילד שלי יהיה, באיזה מעון הוא יהיה.

<חגי פורבס: כידוע על גילאי לידה עד 3 לא חל חוק חינוך חובה - - -

מכלוף מיקי זוהר: אז אני אשים אותו בבית?

<חגי פורבס: לא, שנייה, ולכן המצב הוא כרגע שאנחנו בשאיפה להרחיב את היצע מעונות היום ברחבי הארץ.

<חגי פורבס: אנחנו מודעים למחסור במעונות - - -

מכלוף מיקי זוהר: שם ותפקיד לפרוטוקול.

<חגי פורבס: חגי, מנהל מטה, אגף מעונות יום.

<חגי פורבס: אנחנו מודעים למחסור במעונות יום שיש בכל הארץ ואנחנו פועלים להגדלת ההיצג.

<חגי פורבס: השר כץ, כשתחום התעסוקה הגיע לידיו לפני כשמונה חודשים, הוא שם חשיבות - - -

מכלוף מיקי זוהר: אני מבקש ממך, חגי, אני מכיר את השר כץ אישית, הוא חבר שלי למפלגה, אפילו תמכתי בו לראשות מרכז הליכוד, אז אני לא צריך פירוט על עשייתו הברוכה, כי אנחנו מכירים אותה.

מכלוף מיקי זוהר: אני צריך תשובה מתי יהיה מעון לילדים בכרמי גת.

<חגי פורבס: אוקיי, אז אני אכנס לפרטים.

<חגי פורבס: הסכמי גג, אני מדבר בכלל, לאו דווקא על קרית גת, באופן רחב על כל הרשויות עם הסכמי הגג ברחבי הארץ, איך זה עובד מבחינתנו.

<חגי פורבס: הייתה החלטת ממשלה ישנה שנתנה איזה שהיא הטבה מסוימת בבניית מעונות יום לרשויות עם הסכמי גג.

<חגי פורבס: אנחנו היום במנגנון תקצוב שונה, שההטבה הזו אינה רלוונטית, לכן כל הרשויות שחתמו הסכמי גג, בכל רחבי הארץ, נידונות מבחינתנו כמו רשויות אחרות שלא חתומות על הסכמי גג.

<חגי פורבס: זה המנגנון של התקצוב שאנחנו פועלים מכוחו היום, אין לנו איזה שהיא עדיפות מיוחדת לרשויות עם הסכמי גג, וקרית גת בכללם.

<חגי פורבס: המנגנון הוא כל הקודם זוכה, רשות שמגישה ראשונה בקשה שעומדת בכל תנאי הסף וכו', בהתאם לתקציב שעומד לרשותנו תקבל את התקציב.

<חגי פורבס: זה בכללי על הסכמי גג, לכן קרית גת בעצם מטופלת מבחינתנו כמו כל רשות אחרת.

<חגי פורבס: קרית גת הגישה בקשות לבניית מעונות יום.

<חגי פורבס: יש להם שני מעונות יום, שהם לא בכרמי גת, שקיבלו תקצוב, כי הם הוגשו יחסית מוקדם ובשלב הזה נגמר לנו התקציב.

<חגי פורבס: אני רואה לפניי, יש לנו בקשות של כרמי גת, וגם נפגשתי על זה עם נציגים ממטה הדיור והסברתי להם את התמונה, יש לנו בקשות בקנה של כרמי גת שמבחינתנו הן תקינות והכול בסדר, אנחנו מחכים לתקציב.

<חגי פורבס: כרגע בשלב הזה תקציב 2017 נגמר לנוהל הרגיל, ב-2018 השר כץ השיג סכום מאוד מאוד גדול של כ-350 מיליון שקל, אני מאמין שאם לא יהיו בעיות ב-2018 הבקשות האלה ייכנסו, כשאני חייב פה להגיד משהו שיהיה ידוע לכולם, אתה מדבר על 84 מ מעונות, מבחינתנו כרגע יש מספר מקסימלי של כיתות מעון, של 15 כיתות, כשמעון תלת כיתתי, זה מעון סטנדרטי, זאת אומרת חמישה מעונות.

מכלוף מיקי זוהר: מה העלות של מעון אחד?

<חגי פורבס: היא נעה בין 2.8 מיליון ל-3.7, תלוי במאפיינים ההנדסיים של המבנה.

מכלוף מיקי זוהר: ובעיקרון מה שאתה אומר זה שאם וכאשר תאשרו את חמשת המעונות שהגישה קרית גת - - -

<אבירם דהרי: מה חמש?

<אבירם דהרי: 07 ו-02, בשתי השכונות, על פי הסכם הגג 20 כיתות מעון, נקודה, אין לנו כלום.

<אבירם דהרי: עד שהוא ב-2018 ייתן לך ארבע-חמש מתוך ה-20 - - -

מכלוף מיקי זוהר: כיתות מעון זה כאילו כל אחת שלוש?

<אבירם דהרי: לא, שלוש זה אחד.

<חגי פורבס: מעון סטנדרטי הוא שלוש כיתות, יש לכם בקשות של ארבע כיתות, של חמש כיתות.

<חגי פורבס: אצלכם זה מגוון.

מכלוף מיקי זוהר: אוקיי, אז אתה אומר שאם וכאשר זה יאושר זה יאושר רק בשנת 2018.

<חגי פורבס: כבר שני מעונות אושרו.

מכלוף מיקי זוהר: אני מדבר על כרמי גת.

<חגי פורבס: על כרמי גת, כן.

<חגי פורבס: אני יודע ש - - -

<אבירם דהרי: שתבין, בתוך העיר אנחנו בונים עוד 6,000.

<אבירם דהרי: זאת אומרת אתה אומר כל קרית גת - - - אני מבין אותו, לא מעניין אותו הסכם גג, הוא אומר 'אתה עיר, תגיש בקשה, קול קורא'.

מכלוף מיקי זוהר: שמעתי מה שהוא אומר.

מכלוף מיקי זוהר: אני מבקש ממך, ידידי - - -

<אבירם דהרי: צריך להגיש קול קורא, למה?

<חגי פורבס: שנייה, אני - - -

מכלוף מיקי זוהר: הבנתי מה שאתה אומר.

<חגי פורבס: לא, דיברת על חמישה מעונות ואני חייב לסייג.

<חגי פורבס: מדובר על סך הכול 15 כיתות לרשות, כשהרשות כבר קיבלה שש כיתות - - -

מכלוף מיקי זוהר: אז אתה מדבר על עוד תשע כיתות, אולי, ל-18'.

<חגי פורבס: כן.

מכלוף מיקי זוהר: אוקיי, הבנתי.

מכלוף מיקי זוהר: בוא תראה מה אני מציע לאדוני, כי הוועדה רואה את זה באמת בחומרה.

מכלוף מיקי זוהר: אני חושב שההיערכות של המשרד לקויה, לקויה מהסיבה שהיא לא יודעת להבחין או להבדיל בין מקרה אחד לשני.

מכלוף מיקי זוהר: היא עובדת בצורה שרירותית ובצורה אוטומטית ומה לעשות שהחיים שלנו הם לא חיים אוטומטיים, הם חיים דינמיים ויש בהם דברים שאינם לפעמים צפויים ויש גם מה שנקרא צרכים מסוימים שאנחנו צריכים לתת עליהם מענה קודם לצרכים אחרים.

מכלוף מיקי זוהר: אז הגישה לדעתי היא גישה לקויה ואני מציע לכם באמת במשרד לבדוק את הגישה הזו.

מכלוף מיקי זוהר: אבל בכל מקרה לא יעלה על הדעת ש-2,600 משפחות, שזה בערך 10,000 איש, יעברו לשכונה חדשה, שאתה הולך לספק להם רק בשנת 2018 תשע כיתות.

מכלוף מיקי זוהר: זה לא יכול להיות.

<אבירם דהרי: לא, הוא רק הביא הרשאה.

<אבירם דהרי: זה ב-2019 יהיה לך.

מכלוף מיקי זוהר: אפילו על אחת כמה וכמה.

מכלוף מיקי זוהר: ולכן אני באמת מציע שאנחנו נעשה פה דיון המשך ואני מקווה שתבוא עם בשורה.

מכלוף מיקי זוהר: שתפנו לשר ותגידו לו שחברו לסיעה מהליכוד, מיקי זוהר, אמר לו שיעשה חושבים יחד עם המשרד שלו בכל הנוגע לסוגיית כרמי גת ובכלל באופן כללי ויביאו פתרון לכיתות הגן.

מכלוף מיקי זוהר: מינימום 20 כיתות גן ומקסימום עד ספטמבר הקרוב הרשאה, בשנת 2017.

מכלוף מיקי זוהר: הוא יודע להביא את הכסף, אם הוא צריך עזרה בוועדת הכספים הוא גם יודע שאנחנו נוכל לעזור לו ולכן אני מבקש ממך לחזור למשרד, לפגוש את השר ואת אנשי המשרד שלו, ולהסביר להם שהמצב הנוכחי הוא בלתי אפשרי ואנחנו לא נקבל את זה.

מכלוף מיקי זוהר: אנחנו לא נקבל את זה ואנחנו נעשה פה עוד דיון רק בנושא הזה, אם צריך כמה דיונים.

מכלוף מיקי זוהר: אתם צריכים להביא פתרון של 20 כיתות גן עוד בשנת 2017.

מכלוף מיקי זוהר: אין דרך אחרת לפתור את הבעיה הזאת של 10,000 איש שיחיו שם בלי לתת פתרון לילדים שלהם.

<אבירם דהרי: רק שתדע שאין להם מעונות גם בעיר הוותיקה, זאת אומרת גם אם ייסעו אין לאן.

מכלוף מיקי זוהר: אין להם לאן.

מכלוף מיקי זוהר: הילדים לא יכולים להישאר בבית עם ההורים, אתה מבין את זה, נכון?

<חגי פורבס: אז לכן פתחתי שאנחנו מודעים למחסור במעונות יום והמחסור הזה הוא בכל הארץ, אנחנו עם ביקושים, אני אומר ל-2017 נגמר לנו הכסף, יש ביקושים בכל רחבי הארץ.

מכלוף מיקי זוהר: אתה יכול לומר לי אם יש עוד עיר במדינת ישראל שיש 10,000 תושבים חדשים בעיר שלה שצריכים פתרון לילדים שלהם?

מכלוף מיקי זוהר: יש כזה מקרה במדינת ישראל?

<חגי פורבס: אני יודע שרשויות רבות, אני לא יודע - - -

מכלוף מיקי זוהר: אני אומר לך שאין לך מקרה כזה.

<חגי פורבס: בירושלים יש 800,000 תושבים וחסר מעונות יום.

מכלוף מיקי זוהר: אבל אני שואל, האם יש מקרה בו עיר גדלה ממעל 50,000 תושבים למעל 60,000 תושבים.

מכלוף מיקי זוהר: יש לך מקרה כזה?

<אבירם דהרי: היא כבר 60, היא עולה ל-70 ומשהו.

מכלוף מיקי זוהר: אז כמו שאמרת, המנגנון לא כרגע רואה צרכים לנגד עיניו, אבל אני יכול להגיד לך שהביקושים של הרשויות המקומיות, לא רק של קרית גת - - -

מכלוף מיקי זוהר: ידידי מוכן להצהיר לוועדה שהוא ייגש אל השר ולמנהלים ויעביר את המסר שאנחנו זקוקים בדחיפות ל-20 כיתות עוד בשנת 2017?

מכלוף מיקי זוהר: הרשאה?

<חגי פורבס: בהחלט.

<אבירם דהרי: אבל מה שאתה אומר, בסיכומו של דבר, שזה שכתוב בהסכם הגג, 'מגיע לי איקס, וואי' וחתמו איתי, אין לזה שום משמעות, נכון?

<אבירם דהרי: זה מה שאתה אומר?

<חגי פורבס: לא רק לקרית גת, כל הרשויות עם הסכמי - - -

<אבירם דהרי: כן, כל הסכם גג, לא קשור אלינו ספציפית.

<קריאה: זה לא מעניין אותם.

<אבירם דהרי: לא, אין לזה משמעות.

<אבירם דהרי: אף אחד לא אומר לו 'זה הכסף של הסכם הגג הזה וזה הכסף - - -

מכלוף מיקי זוהר: זו אוזלת יד של הממשלה וממשלה מורכבת מכמה משרדים, לא רק ממשרד אחד.

<חגי פורבס: אני מבין שמטה הדיור מודע לסוגיה.

מכלוף מיקי זוהר: בסדר, אתה קיבלת את דבריי.

מכלוף מיקי זוהר: יפה.

מכלוף מיקי זוהר: משרד הדתות הגיעו?

מכלוף מיקי זוהר: תנסו למצוא אותם, חשוב לי לדבר איתם.

מכלוף מיקי זוהר: נתיבי ישראל.

מכלוף מיקי זוהר: אני ככה מדי כמה ימים משוטט שם באזור, הולך לראות מה קורה, אם בנו לי את הממ"ד כמו שצריך וזה - - -

<יוסף הלוי: אז על הדרך אתה - - -

מכלוף מיקי זוהר: אז על הדרך אני עושה סיבוב ועיקוף של מספר קילומטרים כדי להגיע לשם.

מכלוף מיקי זוהר: זו אחת השכונות הכי לא נגישות כרגע מבחינה תחבורתית, היא לא נוחה מבחינה תחבורתית.

מכלוף מיקי זוהר: בעוד כמה חודשים אנחנו בעזרת ה' נרצה לעבור, לקחת את הילדים בבוקר לבית הספר, להחזיר אותם, ללכת לעבודה.

מכלוף מיקי זוהר: לי זה קל, זה קרוב לי, היציאה לכנסת זה ממש זריז משם, אבל באופן כללי יש הרבה אנשים שאולי ירצו לנסוע למקומות אחרים.

מכלוף מיקי זוהר: אז מה הפתרון שאנחנו מביאים?

<יוסף הלוי: תן לי רגע, ברשותך, אדוני, שתי דקות של סקירה.

מכלוף מיקי זוהר: שם ותפקיד.

<יוסף הלוי: יוסי הלוי, סמנכ"ל הנדסה בחברת נתיבי ישראל.

<יוסף הלוי: קצת כאבה לי הציניות של אדוני ראש העיר ב - - - כאב לי מכל מיני כיוונים, לא - - -

<אבירם דהרי: זה לא ציניות, זה מציאות.

<אבירם דהרי: הלוואי שזה היה ציניות.

<יוסף הלוי: אבל הכאב הוא בחלקו הוא גם מתחלק בכאב שלך.

<אבירם דהרי: אם היית קונה בית בכרמי גת היית שותף.

<יוסף הלוי: אני רואה בעצמנו זרוע לפתרון ולא זרוע לבעיה.

<יוסף הלוי: בהקשרים האלה גם ראש העיר היה אצלנו בדיונים, לא פעם ולא פעמיים אצל המנכ"ל, ובהקשרים האלה אני חייב לומר, ככה רגע מ-20,000 רגל, נתיבי ישראל מחויבת באופן מלא לכל נושא הדיור.

<יוסף הלוי: זה לא המקום היחיד שאנחנו נותני כתף מרכזיים בעולם התחבורה.

<יוסף הלוי: אם זה חריש, אם זה אשקלון, אם זה אפולוניה, אם זה מחלף חן, הרבה מאוד פרויקטים שהיום מקודמים בזום מאוד מאוד חזק ברמה הכי גבוהה בחברה כדי להבטיח את ה - - -

מכלוף מיקי זוהר: אם תוכל לתאר לנו את קרית גת.

<יוסף הלוי: אני עוד רגע אגיע לעניין קרית גת.

<יוסף הלוי: גם בקרית גת, ככה כתבתי לעצמי, ראש העיר דיבר על הסכם הגג שהיה בוסר וכו' - - -

<אבירם דהרי: לא, מתי הוא נחתם?

<אבירם דהרי: בנובמבר 13', אנחנו ב-17', עוד מעט ארבע שנים עם כסף מוכן.

<יוסף הלוי: מכירים, תן לי רגע - - -

<אבירם דהרי: בוא תגיד לי איפה אתה עומד מנובמבר 13' עד היום.

<יוסף הלוי: אדוני ראש העיר, תנו לי רגע סקירה קצרה.

<אבירם דהרי: אני כבר בניתי גשר.

<יוסף הלוי: אני איתך.

<יוסף הלוי: אני יודע, מי שעזר לבנות את הגשר היה, בין השאר, אנחנו.

<אבירם דהרי: נכון.

<יוסף הלוי: התיאום אצלנו, חברת - - - ישבה אצלי על השולחן, קיבלתי הכרעות קשות בעניין הגשר הזה כדי לאפשר את הגשר הזה ואני גאה על זה, לא אומר שום דבר.

<יוסף הלוי: זאת אומרת אני אומר, גם זה היה אצלנו על שולחננו, כולל סיוע מלא לעיר.

<יוסף הלוי: אנחנו מחויבים לחלוטין.

<יוסף הלוי: אני רוצה לומר בהקשר הזה.

<יוסף הלוי: ההליך הסטטוטורי, כפי שאדוני ראש העיר מכיר, להקמת שני המחלפים, הסתיים בסוף 2014, תקצוב הגיע אלינו ב-2015, נכון יותר באפריל 2015, הליכי הפקעות אורכים זמן, העתקה של קווי ביוב, אם אדוני מסתובב, ראש העיר בוודאי מסתובב שם, אבל גם אתה, ביוב, מקורות, הביצוע התחיל כבר למעשה ב-2015.

<יוסף הלוי: המכרז, כפי שהתחייבנו, התפרסם באפריל 16', בסוף 2016 יש לנו קבלן זכייני.

<יוסף הלוי: צריך להבין, וכולנו צריכים להבין את זה, שהיכולת של כולנו, וזה גם לדברים הבאים, לצמצם לוחות זמנים, זה לא בזמן שיש קבלן, כי בסוף יש לו שופל והדברים לוקחים זמן, הפערים המרכזיים בלוחות הזמנים שאפשר לצמצם זה עד יום פרסום המכרז.

<יוסף הלוי: את הזמנים האלה עברו, תקצוב, תכנון וכו'.

<יוסף הלוי: בהקשר הזה אמר ראש העיר על המענים הזמניים שניתנו.

<יוסף הלוי: גם פה אנחנו מחזיקים בשני כובעים, האחד ברגולטור, שדואג שדרך 35 לא תיפגע, כי בסוף צריך לנסוע, ויש לנו הבדל מהותי בהתייחסות שלנו גם כנותני האישורים בהקשרים האלה, אם יש מענה קבוע בעוד שנה-שנתיים, אפשר לבוא ולהגיד, אוקיי זמנית אפשר להשאיר חיבור ימינה ימינה, זמנית אפשר להשאיר רמזור ואז בוחנים את העובדה שאוקיי, רמזור באמת לשנתיים עד שייפתחו המחלפים, אפשר להתמודד איתו ברמת ציר 35 והדברים האלה נבחנים, לא רק על ידינו, גם על ידי יועצים של הוועדה המחוזית וגם הוועדה המחוזית וגם העירייה לא תאפשר, אני מניח, פתרונות לא מספיק טובים.

<יוסף הלוי: אנחנו בדרך, התקציב נמצא, המכרז יצא לדרך ופה אנחנו שותפים מלאים.

<יוסף הלוי: אדוני ראש העיר, אני אומר לך, במתן כתף משותף אפשר גם לעשות את המאמץ ולכווץ את לוחות הזמנים, שוב, רק בשיתוף פעולה של העיר, כי אחרת לקבלן יש את לוח הזמנים שלו וכו'.

<יוסף הלוי: לכן אני אומר, מהיום שפורסם המכרז, אפריל 2016, דצמבר 2016 יש לנו קבלן, ההחלטה המשותפת לגוף המוסמך הייתה להוציא מכרז בשיטת תכנון ביצוע כדי למקסם את היעילות ולתת את מיטב השירותים אל העיר וגם אנחנו נמצאים, מחויבים לכרמי גת ולקרית גת כמו לכל היישובים האחרים.

מכלוף מיקי זוהר: אני אשמח מאוד, אדוני, אם הוא יואיל בטובו לתת לנו לוחות זמנים.

<יוסף הלוי: אז אני עוד רגע אתן למנהלת האגף לתת את לוחות הזמנים הספציפיים של הפרויקט.

<יוסף הלוי: אני רוצה לומר עוד משהו, כי היה באמירה של ראש העיר לגבי כיכרות וכו'.

<יוסף הלוי: אני אומר פה, אנחנו נבטיח רמת שירות כמו שיש לפחות בכל מדינת ישראל, אם לא יותר טובה, לנגישות לקרית גת.

<יוסף הלוי: רמת שירות לא תרד מרמת שירות שאנחנו אמורים לתת במסגרת המכרז.

<יוסף הלוי: זה ברור, זו מחויבות מכרזית, חוזית, של הקבלן ולכן בעבודה מקצועית אני מבטיח לך שאני בעשר דקות מסביר לך את הדברים האלה.

<יוסף הלוי: אבל מבחינת לוחות זמנים, בוא ניתן לטל להשלים, בבקשה, את לוחות הזמנים ואז נשלים.

<אבירם דהרי: אני רק אגיד שתי מילים ואני אתן לטל.

<יוסף הלוי: לא, חבל, כי אז אתה תגיד שתי מילים, אני אהיה חייב להגיד בחזרה ו - - -

<אבירם דהרי: לא, יוסי, אנחנו שנינו באותה סירה.

<יוסף הלוי: לחלוטין.

<אבירם דהרי: אנחנו לא עובדים נגד, כולם פה התכנסו ואמרתי, כל הכבוד שכולם באו, כי אנחנו רוצים - - -

<יוסף הלוי: אנחנו מרגישים קצת, אדוני ראש העיר, שנדחות לנו פגישות ונורא רצינו כן לבוא וכן לייצר שיתופי פעולה וחבל.

<אבירם דהרי: לא, עזוב.

<אבירם דהרי: תשמע - - -

<יוסף הלוי: לא, אני חושב, אדוני, שזה נכון.

<יוסף הלוי: אני חושב שיש לנו מחויבות והתחייבות - - -

<קריאה: אנחנו בעד זה.

<יוסף הלוי: אז בוא נסכם שאנחנו קובעים פגישה אחרי זה.

<אבירם דהרי: רגע, רגע.

<אבירם דהרי: אתה צריך להעביר נתונים כדי שאנחנו נתכונן.

<אבירם דהרי: אתה לא תבוא להרצות לנו ולהגיד 'הנה, היה מחלף, נעשה שתי כיכרות' - - -

<יוסף הלוי: אין בעיה, בוא נסכם שאנחנו קובעים פגישה לפתור את הבעיה.

<אבירם דהרי: 'נעשה שתי כיכרות, אני אסביר לכם' - - -

<יוסף הלוי: נשאר מחלף.

<יוסף הלוי: אדוני ראש העיר, נשאר מחלף.

<אבירם דהרי: נשאר מחלף.

<אבירם דהרי: אנחנו ביקשנו, כדי לקיים את הדיון, תביאו חומר, אנחנו נעשה דיון.

<אבירם דהרי: העברתם חומר?

<אבירם דהרי: יהיה דיון.

<אבירם דהרי: אנחנו לא באים לקבל הרצאה.

<אבירם דהרי: זה אחת.

<אבירם דהרי: שתיים - - -

<יוסף הלוי: אין בעיה, מסוכם.

<יוסף הלוי: אדוני ראש העיר, בסדר.

<יוסף הלוי: אבל בוא רגע ניתן לוחות זמנים.

<אבירם דהרי: לא, עוד מילה אחת.

<אבירם דהרי: רק שתבין, יוסי, את הבעיה שלנו.

<אבירם דהרי: מה הבעיה שלי?

<אבירם דהרי: אני צריך שאנשים יבינו, אלה ב-01, 03, 04, בשלוש השכונות הבאות, עזוב את 07, 02, זה רמזור, פה שם, הם באים, מתדפקים על שערינו, יחד עם מטה הדיור ואומרים 'תנו להם להתקדם עם תכניות', אני אומר 'איך נתקדם?

<אבירם דהרי: אין לי -- - זה כבר ככה חוסר אחריות, יתבעו אותנו, את כולנו ביחד.

<אבירם דהרי: בוא נלך לפי, הוא צריך לבוא במרץ 19', שיבוא במרץ 19', למה אתה שולח אותו עכשיו, במרץ 17'?

<אבירם דהרי: אני צריך להיות קודם כל סגור עם הנושא הזה.

<יוסף הלוי: בוא נשמע עכשיו את לוחות הזמנים.

<אבירם דהרי: לכן יש לנו בעיה, זה לא עם עוד חודש, פחות חודש, אני צריך לדעת מתי לפתוח את השערים ליזמים.

<יוסף הלוי: אדוני ראש העיר, אני מכיר את הבעיה ואני מחויב גם לבעיה וגם - - -

מכלוף מיקי זוהר: בסוף אנחנו צריכים לזכור - - -

<יוסף הלוי: אנחנו אומרים כזה דבר.

<יוסף הלוי: אנחנו אישרנו לרמ"י במסגרת ההליך הסטטוטורי להקים רמזור שייתן את המענה, נתיבי ישראל בנושא הזה היא הרגולטור, ועוד - - -

<אבירם דהרי: בעוד חודשיים יהיה רמזור, אני יודע.

<יוסף הלוי: היא עשתה את הבדיקה שלה ונתנה אישור.

<יוסף הלוי: אני לא יודע להתחייב על לוח הזמנים, זה לא אצלי, אבל - - -

<אבירם דהרי: שלושה חודשים.

מכלוף מיקי זוהר: בוא נשמע את לוחות הזמנים ומשם נראה איך מתקדמים.

<יוסף הלוי: לוחות הזמנים של המחלף ושל השלמת העבודות, בואי נציג את לוחות הזמנים.

<יוסף הלוי: העירייה מכירה, אבל נציג אותם פה.

מכלוף מיקי זוהר: כן, אני רוצה להכיר.

מכלוף מיקי זוהר: אני רוצה לדעת, לתכנן את עצמי.

<אבירם דהרי: יוסי, אנחנו צריכים גם את שני המחלפים עכשיו כבר, למה?

<אבירם דהרי: כי 03, 04 זה מחיר למשתכן, הם מתקשרים אליי.

<יוסף הלוי: יש קבלן כבר, אדוני ראש העיר.

<אבירם דהרי: בסדר, קדימה.

מכלוף מיקי זוהר: בוא נשמע.

<טל שלום רוזן: אני קצת אקשר בין לוחות הזמנים והשלביות של התב"ע ויחידות הדיור, ברשותכם.

<טל שלום רוזן: אז דבר ראשון הייתה הקלה שנעשתה לתב"ע של רמ"י שקידמה עם עיריית קרית גת, זה היה בשיתוף פעולה יחד איתנו, שתנועתית אישרנו והסכמנו ואמרנו שזה נכון, למרות שזה תב"ע שלהם באופן אישי, זאת שהצעתי בוועדה המחוזית, ואישרה הוועדה ונתנה הקלה לשלביות התב"ע שמאשרת באמצעות הקמת רמזור שמבוצע על ידי קרית גת מתן אכלוס ל-2,660 יחידות דיור.

<טל שלום רוזן: בוא נתחיל מזה, כלומר, תוך חודשיים יהיה רמזור, אמר ראש העיר, 2,660 יחידות דיור אפשר כבר לאכלס.

מכלוף מיקי זוהר: מחלפים?

מכלוף מיקי זוהר: מה המועדים?

<טל שלום רוזן: רגע, שלב שלב.

<טל שלום רוזן: התב"ע אחר כך מדברת עד 4,000, נדרש את המפרידן המזרחי עם הרמפה שנקראת רמפה 16, שזה אנחנו צופים לפי לוחות הזמנים בסוף רבעון שלישי של 2018, מה שנקרא ספטמבר 18', והפתיחה של שני המחלפים ביחד באופן מלא בסוף רבעון ראשון של 2019.

מכלוף מיקי זוהר: זאת אומרת מרץ 19'?

<טל שלום רוזן: מרץ 19', סוף מרץ, זה בדיוק היום האחרון של מרץ יוצא לנו.

<טל שלום רוזן: ואני רוצה לציין שגם לוחות הזמנים מול הקבלן, במסגרת המכרז, וראש העיר מכיר את זה, צומצמו והקבלן נדרש פה למאמצים הרבה יותר גבוהים מפרויקט רגיל כדי לעמוד בלוחות הזמנים.

<טל שלום רוזן: לאורך כל הדרך, עם ראש העיר והמנכ"ל של חברתנו, ביחד בשיתוף פעולה עשינו הכול כדי לקדם ואני חושבת שאנחנו בסך הכול עומדים בלוחות הזמנים שהתחייבנו אליהם, מקדמים את הפרויקט.

<טל שלום רוזן: גם הפתרון של המפרידן המערבי, שדיבר ראש העיר על הכיכרות, עדיין יש גשר שמאפשר את הגישה מצד לצד מעל הכביש, ולא ברמזור או פתרון פחות טוב.

<טל שלום רוזן: הכיכרות ייבחנו עם ההתקדמות של התכנון ביחס לרמת השירות, כפי שציין יוסי, שמקובלת על כולנו.

<טל שלום רוזן: אבל צריך שיתוף פעולה עם העירייה, שכרגע קצת מונעת מהקבלן לשבת איתה, ולקדם תכנון שיהיה מתואם עם כולם.

<אבירם דהרי: אתם צריכים להבין את המאטריה.

<אבירם דהרי: אתם יודעים את זה, לא שאתם צריכים להבין את זה, אתם צריכים להבין את המאטריה.

<אבירם דהרי: בתכניות של משרד התחבורה, בימי מע"צ, יש מחלף בפלוגות, מחלף באינטל, עכשיו עוד שני מחלפים.

<אבירם דהרי: זה כמו התימני שבאים לבקש ממנו 10 שקלים, הוא אומר 'מה פתאום?

<אבירם דהרי: חמישה, לא, יהיה ארבעה, מוציא שלושה, נותן שניים וזה.

<אבירם דהרי: אין מחלף בפלוגות, אין מחלף באינטל ועכשיו גם את המחלף ההוא, יהיו שתי כיכרות ואומרים 'לא, אל תדאג, נשמור על רמת שירות'.

<אבירם דהרי: לא, כשאומרים לך 'נשמור על רמת שירות' אומרים לך 'לא מתחייבים על הפתרון'.

<טל שלום רוזן: ראש העיר, ברשותך, יש - - -

<אבירם דהרי: בסדר, אוקיי, הבנו את הרעיון.

<יוסף הלוי: אנחנו נשב, נבוא, נציג לך, זה מחלף שנותן פתרון מהטובים שיש, ברמת שירות, של עשר שניות עיכוב, שעומד בכל הקריטריונים.

מכלוף מיקי זוהר: בסדר, אז בואו נקבע, הוועדה מתרשמת שנתיבי ישראל מחויבים, נקבו בלוחות זמנים שאנחנו מצפים שהם יעמדו בהם והם מתחייבים לשבת עם העירייה על מנת להמשיך - - -

<טל שלום רוזן: שהעירייה תסכים לשבת - - -

מכלוף מיקי זוהר: העירייה תשב איתכם, בטח.

<אבירם דהרי: כן, אתם מתחייבים להעביר את הנתונים כדי שהעירייה תשב.

<אבירם דהרי: רק שיהיו לו כמה שקלים לממש את הפיתוח, הוא בא, הוא רק צריך גם תקציב בשביל זה.

<אבירם דהרי: משרד החינוך.

<אבירם דהרי: קודם כל קיבלת פרגון, בפעם שעברה קיבלת ביקורת.

<רם נהרי: לא, גם בפעם שעברה קיבלתי פרגון, פשוט הייתה עוד איזה שהיא עקיצה.

מכלוף מיקי זוהר: יפה מאוד.

מכלוף מיקי זוהר: בלי עקיצה זה לא הולך פה.

מכלוף מיקי זוהר: אנחנו אנשים עוקצניים פה בכנסת.

<רם נהרי: ברור, אני זיהיתי את זה.

מכלוף מיקי זוהר: זה חלק מהביזנס.

<רם נהרי: טוב, אז עד כה בשכונות שכבר מקודמות ובונים אותן היום בכרמי גת, אז תוקצבו 19 כיתות גן ושני בתי ספר יסודיים שאמורים לספק את כל המענה לשתי השכונות האלה.

<רם נהרי: כמו כן בשאר השכונות הנוספות משרד החינוך כבר עובד בשיתוף פעולה מלא יחד עם קרית גת על קידום פרויקטים נוספים, עוד ארבעה בתי ספר, עם בית ספר מקיף, גני ילדים.

<רם נהרי: כרגע זה הסטטוס מבחינתנו, אין עוד איזה שהוא פרויקט שהוא זמין לתקצוב וזהו.

<רם נהרי: משרד החינוך ממשיך לפעול בשיתוף פעולה יחד עם העירייה, גם בעיר הוותיקה וגם בכרמי גת.

<אבירם דהרי: רק שתי סוגיות פתוחות, שאני מקווה שאחת תיסגר השבוע.

<אבירם דהרי: אנחנו הוצאנו מכרזים כפוף לקבלת הרשאות ויש לנו בעיה לקבל את הכסף עכשיו, אבל אני מאמין שזה ייפתר השבוע.

<אבירם דהרי: הבעיה השנייה, יש עכשיו תצורה חדשה של בית ספר מקיף ואנחנו התלבשנו על הצורה, זה מוסיף עוד 15% בעלויות ומשרד האוצר לא רוצה לשפות אותם על זה.

מכלוף מיקי זוהר: תיכף נשמע את משרד האוצר.

<אבירם דהרי: כן, אנחנו נטפל בזה מול משרד האוצר.

מכלוף מיקי זוהר: משרד האוצר, רמ"י.

<דניאל מלצר: אני לא מכיר את הסוגיה הזו עם החינוך, אני לא רפרנט חינוך, אבל אני יכול להגיד שאני מצוות נדל"ן - - -

מכלוף מיקי זוהר: של אביגדור?

<דניאל מלצר: באגף התקציבים, עובדים ביחד עם אביגדור.

מכלוף מיקי זוהר: טוב, לפני כניסתי לוועדה שוחחתי עם אביגדור יצחקי, הסברתי לו על הבעיות, הוא מודע להן והוא התחייב שבימים הקרובים תיקבע פגישה בין עיריית קרית גת לבין רשות מקרקעי ישראל, יחד עם אביגדור יצחקי, יישבו על הפערים בין הסכמי הגג הקיימים שנחתמים היום לבין ההסכם שנחתם עם קרית גת, יבחנו דרך לשפות את עיריית קרית גת באופן שיעזור לה להשלים את הפרויקט הזה שנקרא כרמי גת עד תום על הצד הטוב ביותר לרווחת התושבים.

מכלוף מיקי זוהר: זה הדבר שאמר לי אביגדור יצחקי להודיע היום בוועדה ואני סמוך ובטוח שהדברים באמת יקרו מהר מאוד ואתם בעירייה תמצאו דרך להגיע לפשרות והסכמות על מנת שתוכלו להשלים את הפרויקט הזה כפי שנדרש מכם.

<אבירם דהרי: נקודה בוערת, אחת עכשיו, סתם דוגמה, הממשלה העבירה החלטה שבמקום 7,000 שקל כל יחידה במוסדות הציבור יהיה 12,000 שקל, רמ"י אומר 'לא מעבירים לכם עד שתתנו ל-01 ו-03 ו-04 תכניות וכן הלאה', מה זה קשור?

<אבירם דהרי: לא מספיק שעל 07 אתה לא משלם לי וזה חלק מהדיון, ל-02 אתה צריך לשלם לי הכול, כל מה שצריך.

מכלוף מיקי זוהר: כן, עיכוב התשלומים הזה הוא לא גישה נכונה.

<אבירם דהרי: העיכובים האלה זה מיותר, יש מיליארד 600 בקופה, גם ככה אני מממן את בית הספר היסודי עד היום, אני מממן, 15 מיליון שקל, עיריית קרית גת, סוציו אקונומי 4, מממנת.

<אבירם דהרי: גני ילדים, כל ה-19 כיתות גן אנחנו מממנים.

<אבירם דהרי: מממנים, שולמן ישלם.

<אבירם דהרי: אז כל מה שאפשר לקדם תקדמו, כי זה ממילא - - -

מכלוף מיקי זוהר: מה יש לאדוני לומר על העיכובים האלה?

<אבירם דהרי: זו ההנחיה.

<אבירם דהרי: כל מה שצריך לקדם תקדם, אני עשיתי כבר את העבודה.

מכלוף מיקי זוהר: למה הם - - -

<אבירם דהרי: אני לא יכול לספוג את כל העיכובים האלה.

<דניאל מלצר: כל התשלומים שמגיעים לעירייה מכוח ההסכם, להבנתי, ותקן אותי אם אני טועה, ראש העיר, אין עיכוב.

<אבירם דהרי: לא, ההפרש בין 7 ל-12, לא על 07, לא על מה שכבר עשיתי, על החדשים.

<אבירם דהרי: בגלל זה אני אומר ליוסי מנתיבי ישראל, תראה איזה דומינוס.

<אבירם דהרי: אני לא יודע מתי יהיה מחלף, אז אני לא מכניס אותם, את היזמים של 01, אפילו לא להתחיל, כי אני לא יודע, אם אני אכניס אותו זה חסר אחריות, כי הוא יגמור לי מהר, זה יזם.

<אבירם דהרי: אתם צריכים להבין - - -

<יוסף הלוי: אדוני ראש העיר, הדומינו לפחות ברמת המחלף הותר, מהיום שפורסם מכרז, יש קבלן, הדומינו הותר, הוא די בידיים שלך, אם תעצור אותו או לא תעצור אותו.

<אבירם דהרי: לא, לא - - -

<יוסף הלוי: אבל הדומינו ברמה של המחלף הותר.

<אבירם דהרי: לא, מה זה הותר?

<אבירם דהרי: הותר זה אומר שאנחנו במרץ 19'.

<יוסף הלוי: יש תאריכים, לוחות זמנים, אם לא, הקבלן יקבל קנס.

<אבירם דהרי: נכון, במרץ 19'.

<אבירם דהרי: אבל אם הוא יתחיל היום הוא יבוא לפה ב-18' עם הבית בנוי, הבנת?

<אבירם דהרי: אני לא יכול לתת לו טופס 4 כי אין מחלף.

<אבירם דהרי: במקרה הכי טוב, שייגמר במרץ 19', אני לא יכול לתת לו ב-18'.

<אבירם דהרי: תבינו, איך בונים בקרית גת?

<אבירם דהרי: אתם צריכים לבוא לראות, למשל סתם גינדי, הוא בונה 26 בניינים, כל שבוע עוד קומה.

<אבירם דהרי: זה לא אחד אחרי השני, 8,000 דירות, אם אתה פותח את הדלת, הן קמות ביום אחד, בשנה וחצי.

<אבירם דהרי: שנה וחצי זה יום אחד.

<אבירם דהרי: אני צריך לבנות 55 גני ילדים, 84 מעונות.

<אבירם דהרי: חבר'ה, בואו רק תנו לי לעמוד בקצב של לפי הלו"זים.

<אבירם דהרי: אל תוסיפו לי.

<אבירם דהרי: עכשיו דיברתי על ההפרשים בכסף, אבל גם זה ייפתר.

<אבירם דהרי: אם הוא אומר שבעוד כמה ימים, אני מעריך שהכול יהיה על השולחן וסוף סוף נעשה יישור קו עם הסכם הגג הזה.

מכלוף מיקי זוהר: זו התכנית.

מכלוף מיקי זוהר: אני רוצה לסכם את הדיון.

מכלוף מיקי זוהר: הדברים יחסית ברורים.

מכלוף מיקי זוהר: הוועדה מברכת את משרד החינוך על המאמצים הרבים לקידום הנושא.

מכלוף מיקי זוהר: הנה, אתה רואה?

מכלוף מיקי זוהר: תעביר לבנט.

<רם נהרי: אתה בטוח שאנחנו בכנסת?

מכלוף מיקי זוהר: הוועדה רואה בחומרה את ההיערכות הלקויה של משרד העבודה והרווחה בכל הנוגע לסוגיית המעונות ודורשת מנציג המשרד לפנות לשר שיעשה חשיבה מחודשת לגבי הסכמי הגג בנוגע לרמ"י ולקרית גת בפרט, ולהביא את דרישות הוועדה למינימום של 20 מעונות עוד בשנת 2017 לטובת פרויקט זה.

<אבירם דהרי: כיתות מעון.

מכלוף מיקי זוהר: כיתות מעון, כן.

מכלוף מיקי זוהר: הוועדה רואה בחומרה את אי הגעת משרד הדתות לדיון ומבקשת מנציגי המשרד לראות את מסקנות הוועדה, לפתור באופן מיידי ולהביא לפתרון של מוסדות הדת בשכונה החדשה, באמת באופן מיידי, טרם כניסת התושבים לשם.

מכלוף מיקי זוהר: הוועדה התרשמה שחברת נתיבי ישראל מודעת ללוחות הזמנים והם גם פורטו בוועדה והוועדה רשמה לפניה שתתקיים פגישה בין עיריית קרית גת לבין נתיבי ישראל על מנת לקדם את המשך הפרויקט.

מכלוף מיקי זוהר: והוועדה מודה לראש העיר, על זה שהוא מגיע לירושלים כל פעם, כדי לקדם את ה - - -

<אבירם דהרי: עולים בקודש.

מכלוף מיקי זוהר: עולה לירושלים, עיר הקודש.

מכלוף מיקי זוהר: ואנחנו נמשיך לעשות פה דיוני המשך עד שהפרויקט הזה יסתיים.

מכלוף מיקי זוהר: תודה רבה, הישיבה נעולה.